Kinderfiksie handel oor 'n karakter wat 'n probleem ondervind, in botsing of worsteling is met iets of iemand, woel en werskaf -- en dan 'n aanvaarbare oplossing vir die probleem vind. Hierdie is normaalweg waaroor die hele verhaal gaan. Die manier waarop die karakter die probleme hanteer en verander reflekteer die hele verhaal en boodskap.
'n Verhaal kan ook op 'n bittersoet noot eindig. Afhangende van die verhaal en karakter. Die eksterne konflik kan opgelos word, alhoewel nie op die tradisionele aanvaarbare "gelukkige einde" vir fiksie nie. 'n Teenstrydige oplossing. Miskien het die verhaal nie die gelukkige einde nie. Dit kan wees dat die karakter leer om te aanvaar dat daar omstandighede en probleme kan wees waaroor hy geen beheer het nie en waarvoor daar geen oplossing is nie. Die karakter moet dan leer om te aanvaar en voort te gaan met sy lewe, sy eie beplanninge en sy strewe om sy drome te verwesenlik. Die karakter aanvaar dan die einde van sy kinderlewe en kinderonskuld. Geestelik groei hy.
Dit is goed om twee punte in gedagte te hou wanneer probleme aan die karakter verbind word. 'n Groot eksterne konflik lê die grondslag en basis vir 'n sterk verhaal en hou die verhaal aan die beweeg. 'n Interne konflik dwing jou karakter om te verander, die probleme te hanteer, oplossings te vind en reflekteer die tema van die verhaal. Hierdie verleen diepte aan jou verhaal en gee die leser iets om oor na te dink en te onthou.